מספר פנימי: 568456

הכנסת העשרים

**יוזמים: חברי הכנסת** **רחל עזריה**  
 **נאוה בוקר**  
 **יפעת שאשא ביטון**  
 **טלי פלוסקוב**  
 **איילת נחמיאס ורבין**  
 **אורי מקלב**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ פ/2041/20

הצעת חוק זכויות הוריות (תיקוני חקיקה), התשע"ו–2015

|  |  |  |  |  |  |
| --- | --- | --- | --- | --- | --- |
| תיקון חוק עבודת נשים | 1. | בחוק עבודת נשים, התשי"ד–1954[[1]](#footnote-2) – | | | |
|  |  | (1) בכל מקום, במקום "חופשת לידה" יבוא "תקופת לידה והורות"; | | |
|  |  | (2) בסעיף 7(ג)(3), אחרי "שעה אחת ביום" יבוא "שתיקרא שעת הורות,", ובסופו יבוא "לעניין סעיף זה, עובד יהיה רשאי להיעדר במשך שעת ההורות לסירוגין עם בת זוגו, כל עוד נתנה בת הזוג את הסכמתה לכך". | | |
|  |  | (3) בסעיף 11(א), במקום "עובדת" יבוא "עובדת ועובד", ואחרי "פרטים אלה" יבוא "בשינויים המחויבים:". | | |
|  |  | (4) אחרי סעיף 22א יבוא: | | |
|  |  | "מתן הודעה | 22ב. | המוסד ימסור הודעה לענין זכויות מכוח סעיפים 6(ב)(1), 6(ז)(2), 6(ח)(1), 7(ג)(3), 7(ד) ו-7(ד1), לשני ההורים, במכתב לכתובת מגוריהם; לעניין סעיף זה "המוסד" – המוסד לביטוח לאומי כהגדרתו בחוק הביטוח הלאומי, התשנ"ה–1995[[2]](#footnote-3)." | |
| תיקון חוק הביטוח הלאומי | 2. | בחוק הביטוח הלאומי [נוסח משולב], התשנ"ה–1995[[3]](#footnote-4), בכל מקום, במקום "חופשת לידה" יבוא "תקופת לידה והורות". | | | |

דברי הסבר

הדיון והשיח הציבורי בישראל לגבי הצורך לצמצם פערים מגדריים בשוק העבודה משתנה ודורש התאמה גם ברמת החקיקה.

דעות קדומות של מעסיקים לגבי יכולתן ונכונותן המקצועית של נשים בשוק העבודה, פערי השכר בין גברים ונשים, ומיעוט הנשים בתפקידים בכירים בשוק העבודה הפרטי והציבורי רק מחדדים את הדחיפות שיש לטיפול בנושא.

נתונים שנאספו מצביעים על כך שהולדת ילד והיעדרות מהעבודה לצורך חופשת לידה פוגעים בשכר אימהות. כמו כן, ידוע כי שיעור הנשים המשתתפות בשוק העבודה עומד על כ-50% בעוד שיעור הגברים עומד על 62.3%, שכרן נמוך יותר בכל המדדים, הן עובדות במשרות חלקיות יותר מאשר גברים, וכן 26% מהנשים בין הגילאים 20-45 שעבדו ונולדו להן ילדים הפסיקו לעבוד בעקבות הולדת הילדים. מנתונים שנמסרו מהנציבות לשוויון הזדמנויות בעבודה ב-17.6.2015 עולה כי 43% מהתלונות של מועסקים על הפליה בעבודה עניינן בנושאי הריון (34%), הורות (5%) וטיפולי פוריות (4%). כפועל יוצא מהפערים בתעסוקה נפגעת יכולתן של הנשים לצבור זכויות לפנסיה ויש חשש שלא יוכלו לדאוג לעצמן בגיל הזקנה בשל כך.

פערי השכר בין נשים לגברים הם תופעה רווחת ולהולדת הילדים, וההיעדרויות המתלוות לזה, יש השפעה ישירה על כך ולכן יש לשנות מצב זה.

בנוסף אבות עובדים רבים אינם מודעים לזכאותם לצאת לחופשת לידה או חושבים שעליהם לקבל אישור מיוחד מהמעסיקים לשם כך ולכן נמנעים מלנצל את זכותם לצאת לחופשת לידה. מטרתה של הצעת החוק היא להסיר את החסם ולעודד את האבות המעוניינים בכך להיות מעורבים בגידול ילדיהם.

לפיכך, מוצע לחייב את המוסד לביטוח לאומי להודיע להורים בכתב על כלל הזכויות הקשורות בהורות, לרבות בדבר ההגנות השונות המגיעות לאישה ולגבר הקבועות בחוק.

בנוסף מוצע לשנות את הטרמינולוגיה הקיימת בחוקי העבודה על מנת לייצר תודעה חדשה ושוויונית יותר, וזאת על ידי שינוי המינוח "חופשת לידה" שייחודית לאם ל"תקופת לידה והורות" באופן שידגיש התייחסות שוויונית לשני ההורים ויעודד את האבות לקחת חלק שווה בתהליך גידול הילדים.

כן מוצע לשנות את שעת ההיעדרות של נשים מעבודה המוכרת "כשעת הנקה" ל"שעת הורות" ולאפשר לבני זוג המעוניינים בכך לחלק ביניהם את שעת ההיעדרות, מתוך רצון לאפשר חירות וזכות בחירה לבני הזוג. שינויים אלו יאפשרו לקדם ולייצר תודעה ומציאות שוויונית בתא המשפחתי, לשנות את היחס לנשים בגיל הפריון בשוק העבודה ליחס שוויוני יותר, לקדם תעסוקת נשים ואת מעמדן בשוק העבודה ולהפוך את האבות לחלק אינטגרלי ממעגל ההורות.

---------------------------------

הוגשה ליו"ר הכנסת והסגנים

והונחה על שולחן הכנסת ביום

כ"ט בתשרי התשע"ו – 12.10.15

1. ס"ח התשי"ד, עמ' 154. [↑](#footnote-ref-2)
2. ס"ח התשנ"ה, עמ' 210. [↑](#footnote-ref-3)
3. ס"ח התשנ"ה, עמ' 210. [↑](#footnote-ref-4)